Landfræðileg hugtök og fyrirbæri geta stundum vafist fyrir þeim sem eru að vinna með landupplýsingar . Eitt þessara hugtaka er íslenska orðið „ vefsjá “ , sem kemur fyrir í heitum margra íslenskra vefverkefna , en það hefur hátt í tvo áratugi verið notað á sviði landupplýsinga um vefkerfi þar sem hægt er að setja fram og skoða landræn gagnasett ( landfræðilegar gagnaþekjur ) í gegnum gagnvirkan kortaglugga á Netinu . Orðanotkun á þessu sviði hefur hins vegar verið nokkuð á reiki , sem ruglar marga í ríminu . Orðin „ vefgátt ” og „ kortasjá “ hafa einnig verið notuð í sama tilgangi og orðið „ vefsjá “ , en orðið „ vefsjá “ kemur hins vegar hvorki fyrir í landfræðilegum orðalista orðanefndar samtaka um landupplýsingar á Íslandi ( LÍSA ) , né í hugtakasafni þýðingamiðstöðvar utanríkisráðuneytisins . Sama er að segja um hugtökin „ landgátt “ og „ kortasjá “ , þau koma heldur ekki fram í listunum . Orðið „ vefgátt “ er hins vegar í báðum orðalistunum , en ekki þýtt á sama hátt . Í LÍSU listanum er „ vefgátt “ þýðing á „ Geoportal “ , en hjá þýðingarmiðstöðinni er „ vefgátt “ þýðing á „ Web portal “ . Upphaflega er talið að orðið „ vefsjá “ hafi komið fram við opnun Borgarvefsjár á Netinu og var þá notað um „ sjá “ fyrir kort á vefnum . Orðið „ vefsjá “ hefur þannig í tali og rituðum texta verið notað fyrir ensku heitin “ Geoportal “ og “ Spatial portal “ . Til lengri framtíðar er mikilvægt að nota yfirheiti eins og „ landgátt ” í almennustu merkingunni fyrir yfirflokk yfir landfræðilegar vefgáttir , í staðinn fyrir eða samhliða „ landupplýsingagátt ” sem þýðingu á “ Geo portal ” og “ Spatial portal ” . Orðið „ kortasjá ” hefur einnig verið notað sem þýðing á áðurnefndum hugtökum , samhliða orðinu „ vefsjá ” . Það sem flækir málin enn frekar er að hugtakið „ vefsjá “ mun vera notað í einhverjum tilfellum í víðari merkingu en var í upphafi . Í einhverjum tilfellum er hugtakið vefsjá notað fyrir sjár sem hægt er að nota á Netinu til að skoða fjölbreytilegustu fyrirbæri eins og myndefni af ýmsum toga , ekki eingöngu kort . Frá sjónarhóli hugmyndafræðinnar um kerfisbundinn efnisorðalykil og um landræn efnisorð , er áhugavert að nota oftar orðið „ landgátt “ í víðasta skilningi fyrir „ Geoportal “ og „ Spatial portal “ , en „ landupplýsingagátt “ væri þar samheiti í merkingunni „ vefgátt “ fyrir landgögn . „ Landgátt “ er stutt og hnitmiðað orð sem ætti ekki að misskiljast . „ Einhverjum gæti þótt umræða sem þessi óþarfa sparðatíningur , en þá er rétt að hafa í huga að í undirskjölum INSPIRE tilskipunarinnar , sem hefur fengið lagagildi hér á landi er lýst tugum undirflokka vefverkefna á sviði landupplýsinga sem allt eru í raun „ landgáttir “ . Þar sem hugtakið „ vefsjá “ er mjög rótgróið í nöfnum verkefna og í tungutaki fólks sem starfar á sviði landupplýsinga hér á landi , verður það án efa notað áfram . Til að tala skýrar hafa margir hins vegar reynt að breyta um orðaval og nota nú hugtakið „ kortasjá “ oftar í stað orðsins „ vefsjá “ . Ekki verður séð á þessari stundu hvort slík breyting verði almenn , en hugtakið „ landgátt “ mætti nota oftar sem yfirheiti fyrir allar gerðir „ kortasjáa “ og annarra landfræðilegra gátta og kortaþjónusta . Aðalatriðið er að við samræmum og skilgreinum orðaþýðingar og hugtök , þannig að alltaf sé ljóst hvað átt er við þegar fjallað er um þessa gerð vefverkefna .